Il-Membru Parlamentari Ewropew Alfred Sant staqsa lill-Kummissjoni Ewropea dwar binja mikrija fil-Lussemburga li fiha l-impjegati, fosthom 50 Malti huma f’kuntatt dirett mal-preżenza tal-asbestos. Dr Sant staqsa lill-Kummissjoni Ewropea meta se jkunu qegħdin joħorġu l-1,700 ħaddiem li hemm jaħdmu fil-binja Jean Monet fil-Lussemburgu. Qal li dawn l-impjegati għandhom kuntatt dirett mal-preżenza tal-asbestos wara li kien stabbilit li nstab ammont kbir ta’ dan il-materjal f’din il-binja mikrija lill-Kummissjoni Ewropea. Dr Sant staqsa għaliex il-Kummissjoni ilha 20 sena sabiex toħroġ lil dawn il-ħaddiema minn din il-binja minkejja li kienet ikkonfermata l-preżena tal-asbestos. Huwa fakkar lill-Kummissjoni Ewropea li fit-30 ta’ Novembru tal-2009, l-UE ħarġet leġislazzjoni f’forma ta’ direttiva dwar il-ħarsien tal-ħaddiema minn riskji relatati mal-asbestos fuq il-post tax-xogħol u r-riskji kbar għas-saħħa li dan iġib miegħu. Rapporti mhux uffiċjali qal li żewġ persuni li jaħdmu f’din il-binja ħassewhom ħażin kawża ta’ dan il-materjal perikoluż. Il-Kummissjoni Ewropea mistennija twieġeb il-mistoqsija ta’ Dr Sant f’Jannar li ġej.